N Á R O D N Á R A D A S L O V E N S K E J R E P U B L I K Y

**V. volebné obdobie**

**Návrh zákona**

**z ................. 2012,**

**ktorým sa dopĺňa zákon Národnej rady Slovenskej republiky č. 36/2005 Z. z. o rodine a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 36/2005 Z. z. o rodine a o zmene a doplnení niektorých zákonov v znení zákona č. 297/2005 Z. z., zákona č. 615/2006 Z. z., zákona č. 201/2008 Z. z. a zákona č. 217/2010 Z. z. sa dopĺňa takto:

1. V § 75 sa dopĺňa odsek 3, ktorý znie:

„(3) Príslušenstvom výživného je poplatok za zročné výživné a úrok z omeškania.“

2. V § 76 sa dopĺňa odsek 3, ktorý znie:

„(3) Ak je povinný v omeškaní s platením výživného alebo jeho časti, je povinný platiť oprávnenému z nezaplatenej časti úroky z omeškania podľa ustanovení Občianskeho zákonníka.“

3. V § 77 sa za odsek 1 vkladajú nové odseky 2 až 4, ktoré znejú:

„(2) Ak súd prizná oprávnenému zročné výživné, vždy rozhodne aj o poplatku za zročné výživné podľa § 75 ods. 3.

(3) Ak súd prizná oprávnenému zročné výživné a zároveň povolí povinnému plniť zročné výživné v splátkach, vždy prizná oprávnenému aj poplatok za zročné výživné podľa § 75 ods. 3.

(4) Poplatok za zročné výživné sa vypočíta podľa ustanovení Občianskeho zákonníka o úrokoch z omeškania.“

Doterajší odsek 2 sa označí ako odsek 5.

**Čl. II**

Tento zákon nadobúda účinnosť 1. apríla 2012.